ΓΡΑΠΤΗ ΕΡΩΤΗΣΗ E-1849/97 υποβολή: Daniela Raschhofer (NI) προς την Επιτροπή (30 Μαΐου 1997)

Θέμα: Πριμοδοτήσεις για την προσωρινή παύση της καλλιέργειας

Τι μέτρα πρόκειται να ληφθούν μελλοντικά για να αποτραπούν ψευδείς δηλώσεις των εκτάσεων που εντάσσονται στο καθεστώς προσωρινής παύσης της καλλιέργειας στις σχετικές αιτήσεις για πριμοδοτήσεις; Τι σύστημα ελέγχου προτίθεται να διαμορφώσει προς τον σκοπό αυτό η Επιτροπή; Πότε πρόκειται να δημιουργηθεί το σύστημα αυτό;

Σε ποιά αναλογία ανέρχονται οι ψευδείς δηλώσεις γαιών στην Αυστρία; Σε ποιά χώρα της ΕΕ παρατηρείται η υψηλότερη αναλογία; Σε ποιά χώρα της ΕΕ υπάρχει η μικρότερη αναλογία ψευδών δηλώσεων;

Σε ποιό ύψος ανέρχονται οι ζημίες που έχουν προκληθεί λόγω των δηλώσεων αυτών στην ΕΕ;

Τι κυρώσεις μπορεί να επιβάλλει η Επιτροπή ή τι αποζημιώσεις μπορεί να ζητήσει σε τέτοιου είδους περιπτώσεις απάτης;

Τι στοιχεία υπάρχουν για όλα τα θιγόμενα ζητήματα για το 1996;

Aπάντηση του κ. Fischler εξ ονόματος της Επιτροπής (3 Ιουλίου 1997)

Με την εισαγωγή, στο πλαίσιο της μεταρρύθμισης της κοινής αγροτικής πολιτικής των αντισταθμιστικών πληρωμών σε σχέση με τις εκτάσεις για τους παραγωγούς ορισμένων αροτραίων καλλιεργειών σύμφωνα με τον κανονισμό (ΕΟΚ) αριθ. 1765/92 ((ΕΕ L 181 1.7.1992 )), τα κράτη μέλη είναι υποχρεωμένα, κατ' εφαρμογή του κανονισμού (ΕΟΚ) αριθ. 3508/92 του Συμβουλίου και του κανονισμού (ΕΟΚ) αριθ. 3887/92 ((ΕΕ L 355 5.12.1992 )), της Επιτροπής, να καθιερώσουν ολοκληρωμένο σύστημα διαχείρισης και ελέγχου (OΣΔΕ) που προβλέπει ιδίως ελέγχους που έχουν ως στόχο την αποφυγή οποιασδήποτε μη δικαιολογημένης πληρωμής.

Μεταξύ των σπουδαιότερων χαρακτηριστικών, περιλαμβάνεται σύστημα αναγνώρισης όλων των αγροτεμαχίων τα οποία χρησιμοποιούνται για γεωργικούς σκοπούς ανάλογα με την θέση τους, το μέγεθός τους και τη χρήση τους, βάση δεδομένων η οποία επιτρέπει εξαντλητικούς αυτόματους ελέγχους και σύστημα ολοκληρωμένου ελέγχου το οποίο επιτρέπει την αναγνώριση των λανθασμένων αιτήσεων χάρις σε διάφορους ειδικούς ελέγχους.

Χορηγήθηκε μεταβατική περίοδος η οποία λήγει την 1η Ιανουαρίου 1997 στα κράτη μέλη για να ολοκληρώσουν την εφαρμογή των ΟΣΔΕ (η μεταβατική περίοδος για την Αυστρία τη Σουηδία και τη Φινλανδία λήγει την 1η Ιανουαρίου 1998). Ωστόσο, ορισμένα διαθέσιμα στοιχεία πριν από την λήξη των ανωτέρω προθεσμιών χρησιμοποιήθηκαν για τους ελέγχους μόλις άρχισε η λειτουργία τους. Στην Αυστρία, το σύστημα λειτουργεί ήδη πλήρως.

Όσον αφορά το ολοκληρωμένο σύστημα, το κοινοτικό δίκαιο προβλέπει ιδίως κυρώσεις με τη μορφή μειώσεων των ενισχύσεων όταν η έκταση που αποτελεί αντικείμενο της αίτησης της ενίσχυσης υπερβαίνει την έκταση που καθορίστηκε κατά τους ελέγχους. Κάθε έτος, τα κράτη μέλη αναφέρουν στην Επιτροπή την αναλογία των λανθασμένων αιτήσεων οι οποίες διορθώθηκαν από τις εθνικές διοικήσεις κατά την εξέτασή τους.

Τα απαιτούμενα στοιχεία διαβιβάζονται απευθείας στο Αξιότιμο μέλος του Κοινοβουλίου και στην γραμματεία του Κοινοβουλίου. Αφορούν το έτος 1995, διότι τα στοιχεία του 1996 δεν είναι ακόμη όλα διαθέσιμα.

Επιπλέον η Επιτροπή πραγματοποίησε πολλούς ελέγχους σε όλα τα κράτη μέλη. Οι έλεγχοι αυτοί είχαν ως στόχο να εξασφαλίσουν την καθιέρωση και την εφαρμογή των ΟΣΔΕ. Όταν οι κοινοτικοί κανονισμοί δεν εφαρμόζονται ορθά, προτείνονται οικονομικές διορθώσεις στο πλαίσιο των διαδικασιών της εκκαθάρισης λογαριασμών.

Ο αριθμός των εκτάσεων που αποτελούν αντικείμενο λανθασμένων δηλώσεων καθώς και οι επιπτώσεις στον κοινοτικό προϋπολογισμό είναι δύσκολο να υπολογιστούν.

Μετά από σύγκριση των αποτελεσμάτων των ελέγχων, η Επιτροπή εκτιμά τους κινδύνους που συνδέονται με την μη ικανοποιητική εφαρμογή του κοινοτικού δικαίου σε κάθε κράτος μέλος σε σχέση με τα οικονομικά συμφέροντα της Κοινότητας και προτείνει, ενδεχομένως, κατ' αποκοπή διορθώσεις, εφόσον η οικονομική ζημία δεν μπορεί να καθοριστεί με σαφέστερο τρόπο.